31986R0401
L 045/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 401/86 НА КОМИСИЯТА
от 21 февруари 1986 година
за установяване на подробни правила за отпускане на възстановявания при износа за някои земеделски продукти, изнасяни под формата на стоки, които не са включени в приложение II към Договора
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2727/75 на Съвета от 29 октомври 1975 г. относно общата организация на пазара за зърнени култури (1), последно изменен с Регламент (ЕИО) № 1018/84 (2), и по-специално член 12, параграф 2 от него,
като има предвид, че Регламент (ЕИО) № 3035/80 на Съвета от 11 ноември 1980 г. за установяване на общи правила за отпускане на възстановявания при износа за някои земеделски продукти, изнасяни под формата на стоки, които не са включени в приложение II към Договора, както и критериите за определяне на сумите на такива възстановявания (3), последно изменен с Регламент (ЕИО) № 1982/85 (4), предвижда, че размерът на възстановяванията за стоки, които попадат под позиция № 19.03 от Общата митническа тарифа, може да бъде диференциран съгласно тяхното предназначение; като има предвид, че от 19 юли до 1 ноември 1985 г. за въпросните стоки се предвижда различен размер на възстановявания, ако се изнасят за Съединените американски щати или Канада и ако се изнасят за други държави, които не са държави-членки; като има предвид, че Канада бе включена в тази мярка заради специалните си търговски отношения със Съединените американски щати; като има предвид, че условията за внос в Съединените американски щати бяха променени на 1 ноември 1985 г. до степен, оправдаваща възстановяването на условия на лоялна конкуренция за износителите на пазара на тези две държави, които не са държави-членки, при положение че изнесените стоки се внасят за потребление там след 1 ноември 1985 г.;
като има предвид, че мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
1. Стоките, попадащи под позиция № 19.03 от Общата митническа тарифа и внесени за потребление в Съединените американски щати или в Канада след 1 ноември 1985 г. и за които възстановяването е определено предварително между 19 юли и 31 октомври 1985 г., отговарят на условията за размера на възстановяването, приложимо за други държави, които не са държави-членки, в сила в деня, в който е подадено заявлението за сертификати за предварително определяне на размера.
2. Стоките, попадащи под позиция № 19.03 от Общата митническа тарифа и внесени за потребление в Съединените американски щати и в Канада след 1 ноември 1985 г. и за които възстановяването не е определено предварително, отговарят на условията за размер на възстановяване, приложимо за други държави, които не са държави-членки, в сила в деня, в който се изнасят стоките.
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 ноември 1985 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 февруари 1986 година.